Iċ‐ċelebrazzjonijiet kollha tal‐Ġimgħa Mqaddsa li ser isiru fil‐Konkatidral ta' San Ġwann, ser jixxandru 'live' fuq din il-paġna tal-Laikos ... Nhar il-Ħadd li ġej, 25 ta' Marzu , il-Knisja tagħti bidu għall-Ġimgħa Mqaddsa biċ‐ċelebrazzjoni ta' Ħadd il‐Palm u l‐Passjoni tal‐Mulej. L-Arċisqof Charles J. Scicluna, fl-10:30 a.m., ibierek il-friegħi tal-palm u taż‐żebbuġ, u wara jiċċelebra Quddiesa fil‐Konkatidral ta' San Ġwann, il-Belt Valletta. Matul il-Quddiesa jinqara r‐rakkont tal‐passjoni mill‐Evanġelju skont San Mark. L‐Erbgħa, 28 ta' Marzu , fis‐7:30 p.m., l-Arċisqof ser imexxi l‐Via Sacra Djoċesana li tibda minn ħdejn l-istatwa ta' Kristu Re (quddiem il-lukanda Phoenicia) u tintemm quddiem il‐Konkatidral ta' San Ġwann. Il‐Ħamis, 29 ta' Marzu , Ħamis ix‐Xirka, fid‐9:00 a.m., l-Arċisqof jiċċelebra l‐Quddiesa tal‐Griżma, fil‐Konkatidral ta' San Ġwann. Matul din il‐Quddiesa, flimkien mal‐Arċisqof, jikkonċelebraw saċerdoti djoċesani u reliġjużi li jġeddu l‐wegħdiet li għamlu dakinhar tal‐ordinazzjoni tagħhom. Dakinhar filgħaxija, fis‐6:30 p.m., fil‐Konkatidral ta' San Ġwann, issir it‐Tifkira Solenni tal‐Ikla tal‐Mulej. Matul din il‐Quddiesa, fuq l‐eżempju ta' Ġesù, l‐Arċisqof jaħsel riġlejn numru ta' persuni. Fi tmiem il‐Quddiesa, l-Arċisqof iwassal is‐Sagrament Imqaddes fil‐Kappella tar‐Ripożizzjoni, għall‐qima tal‐Insara. Il‐Ġimgħa, 30 ta' Marzu , il‐Ġimgħa l‐Kbira, fit‐3:30 p.m., l-Arċisqof imexxi l‐Azzjoni Liturġika tal‐Passjoni u l‐Mewt tal‐Mulej, fil‐Konkatidral ta' San Ġwann. Din il‐liturġija tinkludi r‐Rakkont tal‐Passjoni skont San Ġwann, l‐Adorazzjoni tas‐Salib u t‐Tqarbin. Is‐Sibt, 31 ta' Marzu , Sibt il‐Għid, fit‐8:00 p.m., l-Arċisqof imexxi l‐liturġija tal‐Vġili tal‐Għid, fil‐Konkatidral ta' San Ġwann. Iċ‐ċelebrazzjoni tibda bit‐Tberik tan‐Nar ġdid fuq iz‐zuntier tal‐Konkatidral, u tkompli bil-liturġija tal‐Kelma, il‐liturġija tal‐Magħmudija, u l‐liturġija tal‐Ewkaristija. Matul din iċ-ċelebrazzjoni ser jiġu amministrati s-Sagramenti tal-Bidu tal-Ħajja Nisranija (Magħmudija, Griżma u Tqarbin) lill-adulti. Il‐Ħadd, 1 ta' April , Ħadd il‐Għid, fl-10:30 a.m., Monsinjur Arċisqof jiċċelebra Quddiesa Stazzjonali tal‐Għid il‐Kbir tal‐Mulej, fil‐Konkatidral ta' San Ġwann. Fi tmiem il‐Quddiesa, l‐Arċisqof jagħti l‐Barka Appostolika bl‐Indulġenza Plenarja.
L-Arċisqof matul il-Ġimgħa Mqaddsa 2018